Kommissionens beslutning

af 19. oktober 2000

om godkendelse af EF-støtterammen for EF-strukturinterventioner i de regioner, der er omfattet af mål 1, og den region, der er berettiget til overgangsstøtte under mål 1, i Spanien

(meddelt under nummer K(2000) 2552)

(Kun den spanske udgave er autentisk)

(2002/321/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 4,

efter høring af Komitéen for Udvikling og Omstilling i Regionerne, Udvalget i traktatens artikel 147, Komitéen for Landbrugsstrukturerne og Udvikling af Landdistrikterne og Komitéen for Fiskeri- og Akvakulturstrukturer, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af EF-støtterammer.

(2) Ifølge artikel 15, stk. 1 og 2, i forordning (EF) nr. 1260/1999 kan medlemsstaten efter at have hørt partnerne som omhandlet i nævnte forordnings artikel 8 forelægge Kommissionen en udviklingsplan indeholdende de oplysninger, der foreskrives i forordningens artikel 16.

(3) I medfør af artikel 15, stk. 4, i forordning (EF) nr. 1260/1999 udarbejder Kommissionen på grundlag af medlemsstatens regionale udviklingsplan, som led i det partnerskab, der defineres i nævnte forordnings artikel 8, og efter aftale med den pågældende medlemsstat en EF-støtteramme for EF-strukturinterventionerne i perioden 2000-2006.

(4) Den spanske regering har den 29. oktober 1999 forelagt Kommissionen den regionale udviklingsplan for de regioner i Spanien, der er omfattet af mål 1 i henhold til artikel 3, stk. 1, i forordning (EF) nr. 1260/1999 (Andalusien, De Kanariske Øer, Castilla y León, Castilla-La Mancha, Valencia, Extremadura, Galicien, Asturien, Murcia, Ceuta og Melilla), og for regionen Cantabrien, som er berettiget til overgangsstøtte under mål 1 i henhold til artikel 6, stk. 1, første afsnit, i nævnte forordning. Planen indeholder de elementer, der omhandles i nævnte forordnings artikel 16, herunder en beskrivelse af de prioriterede felter samt oplysninger om støtte fra Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL), Udviklingssektionen, Det Finansielle Instrument til Udvikling af Fiskeriet (FIUF), Samhørighedsfonden, Den Europæiske Investeringsbank (EIB) og andre finansielle instrumenter.

(5) EF-støtterammen er blevet udarbejdet i samråd med den pågældende medlemsstat som led i partnerskabet.

(6) Kommissionen har sikret sig, at EF-støtterammen er blevet udarbejdet i overensstemmelse med additionalitetsprincippet.

(7) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(8) EIB har medvirket ved udarbejdelsen af EF-støtterammen i henhold til artikel 15, stk. 4, i forordning (EF) nr. 1260/1999. Den har erklæret sig villig til at bidrage til gennemførelsen af støtterammen på grundlag af de foreløbige lånerammer, som er angivet i denne beslutning, og i henhold til sine vedtægtsmæssige bestemmelser.

(9) Fællesskabets støtte for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er Fællesskabets støtte blevet indekseret med 2 % om året. I henhold til artikel 7, stk. 7, og artikel 44, stk. 2, i forordning (EF) nr. 1260/1999 kan denne støtte revideres midtvejs, dog senest den 31. marts 2004, med henblik på at tage højde for den reelle prisudvikling og fordelingen af resultatreserven.

(10) Under hensyntagen til den rytme, hvormed EF-støtterammens prioriterede felter udmøntes konkret, skal fordelingen af beløbene mellem de prioriterede felter inden for forudbestemte begrænsninger kunne justeres i samråd med den pågældende medlemsstat i det omfang, der er behov for det -

VEDTAGET FØLGENDE BESLUTNING:

Artikel 1

EF-støtterammen for EF-strukturinterventioner i perioden 1. januar 2000 til 31. december 2006 i de regioner, der er omfattet af mål 1, og den region, der er berettiget til overgangsstøtte under mål 1, i Spanien, godkendes.

Artikel 2

1. I henhold til artikel 17 i forordning (EF) nr. 1260/1999 omfatter EF-støtterammen følgende elementer:

a) de prioriterede felter, der er udvalgt med henblik på EF-strukturfondenes og medlemsstaternes fælles initiativer, deres særlige mål udtrykt i tal, en forhåndsevaluering af den forventede virkning og en angivelse af, at der er sammenhæng mellem de prioriterede felter og den økonomiske, sociale og regionale politik og beskæftigelsesstrategien i Spanien.

Der er følgende prioriterede felter:

1. forbedring af konkurrenceevnen og udvikling af produktionsstrukturerne

2. det vidensbaserede samfund (innovation, forskning og udvikling, informationssamfundet)

3. miljø, natur og vandressourcer

4. udvikling af menneskelige ressourcer, beskæftigelsesegnethed og lige muligheder

5. udvikling i byer og lokalområder

6. transport- og energiforsyningsnet

7. landbrug og udvikling af landdistrikter

8. fiskeri- og dambrugsstrukturer

9. teknisk bistand

b) en oversigt over de operationelle programmer, der skal iværksættes, herunder en beskrivelse af deres særlige mål og de fastlagte prioriterede felter

c) en vejledende finansieringsplan, der for hvert felt og for hvert år angiver det påtænkte rammebeløb for medfinansieringen fra de forskellige fonde, eventuelt fra EIB og de øvrige finansielle instrumenter, samt Spaniens egne støtteberettigede offentlige og skønnede private midler. Finansieringsplanen præciserer, hvilke bevillinger der er afsat til regioner, som modtager overgangsstøtte under mål 1.

Fondenes samlede årlige støtte til EF-støtterammen er forenelig med de gældende finansielle overslag

d) bestemmelser vedrørende EF-støtterammens gennemførelse, som omfatter udpegning af forvaltningsmyndigheden og bestemmelser om partnernes involvering i overvågningsudvalgene

e) forhåndskontrol af additionaliteten og information om pengestrømmenes gennemsigtighed

f) oplysninger om de bevillinger, der er nødvendige for at forberede, overvåge og evaluere EF-støtterammen og de operationelle programmer.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på Fællesskabets og den pågældende medlemsstats fælles initiativer, dvs. 84753,8 mio. EUR for hele perioden, samt de påtænkte rammebeløb for medfinansieringen fra strukturfondene, dvs. 39548 mio. EUR.

Det nationale finansieringsbehov, der følger deraf, dvs. 19228,4 mio. EUR for den offentlige sektor og 25977,4 mio. EUR for den private sektor, kan delvis dækkes af EF-lån fra EIB og de øvrige låneinstrumenter. Til orientering kan der ydes lån fra EIB på højst 7716,3 mio. EUR.

Til orientering ser den foreløbige fordeling af den samlede EF-støtte mellem strukturfondene ud som følger:

>TABELPOSITION>

Ligeledes til orientering udgør støtten fra Samhørighedsfonden, der supplerer støtten fra strukturfondene, 6528,4 mio. EUR for perioden 2000-2006.

3. Under gennemførelsen af finansieringsplanen kan de samlede udgifter eller fondsstøtten til et prioriteret felt efter aftale med medlemsstaten justeres med op til 25 % af de nævnte beløb eller en højere procentdel, når blot beløbet ikke overstiger 60 mio. EUR, og den samlede fondsstøtte, der er nævnt i stk. 2, ikke ændres.

Artikel 3

Denne beslutning er rettet til Kongeriget Spanien.

Udfærdiget i Bruxelles, den 19. oktober 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.